Pöytäkirja

Euroopan yhteisön ja Mauritiuksen hallituksen välisessä Mauritiuksen vesialueilla harjoitettavaa kalastusta koskevassa sopimuksessa määrättyjen kalastusmahdollisuuksien ja taloudellisen korvauksen vahvistamisesta 3 päivän joulukuuta 1999 ja 2 päivän joulukuuta 2002 väliseksi ajanjaksoksi

1 artikla

Kalastussopimuksen 2 artiklan mukaisesti myönnetään seuraavat kalastusmahdollisuudet kolmeksi vuodeksi 3 päivästä joulukuuta 1999 alkaen:

>TAULUKON PAIKKA>

2 artikla

1. Sopimuksen 6 artiklassa tarkoitettu taloudellinen korvaus edellä mainitulta ajanjaksolta vahvistetaan 206250 euroksi vuotta kohti.

2. Tämä korvaus kattaa 5500 tonnin suuruiset saaliit vuodessa Mauritiuksen vesillä. Jos yhteisön alusten vuotuiset saaliit Mauritiuksen vesillä ylittävät tämän määrän, edellä mainittua korvausta nostetaan 50 eurolla pyydettyä lisätonnia kohti.

3. Korvauksen käytöstä päättäminen kuuluu yksinomaan Mauritiuksen toimivaltaan.

4. Taloudellinen korvaus maksetaan Mauritiuksen hallituksen osoittamalle tilille valtionkassan hyväksi.

3 artikla

Yhteisö osallistuu lisäksi pöytäkirjan voimassaolon ajan seuraavien toimien rahoitukseen 618750 eurolla seuraavan erittelyn mukaisesti:

1) 543750 euroa tieteellisiin ja teknisiin ohjelmiin, joilla edistetään tietoisuutta kalataloudesta ja kalavaroista sekä kalatalouden hallintoa ja kalavarojen hoitoa Mauritiuksen kalastusvyöhykkeellä, sekä asianmukaisen seuranta- ja valvontajärjestelmän perustamiseen, alusten seurantajärjestelmään perustuva sähköinen kalastuksen hallinnon tietojärjestelmä mukaan luettuna.

2) 75000 euroa apurahoihin ja harjoittelujaksoihin kalastukseen liittyvillä tieteellisillä, teknisillä ja taloudellisilla aloilla. Tästä määrästä voidaan enintään 25000 euroa käyttää kalastuksesta vastaavien Mauritiuksen viranomaisten pyynnöstä kattamaan kustannukset, joita aiheutuu kalastukseen liittyviin kansainvälisiin kokouksiin osallistumisesta.

Mauritiuksen kalastuksesta vastaava ministeriö toimittaa Euroopan komission Mauritiuksessa olevalle lähetystölle kolmen kuukauden kuluessa pöytäkirjan vuosipäivästä vuosikertomuksen toimenpiteiden täytäntöönpanosta ja saavutetuista tuloksista. Komissio pidättää itsellään oikeuden pyytää Mauritiuksen kalastuksesta vastaavalta ministeriöltä näitä tuloksia koskevia lisätietoja ja tarkastella uudestaan kyseisiä maksuja näiden toimenpiteiden tosiasiallisen täytäntöönpanon mukaan.

Kaikki mainitut määrät maksetaan Mauritiuksen hallituksen osoittamalle tilille valtionkassan hyväksi.

4 artikla

Jos yhteisö jättää maksamatta 2 ja 3 artiklassa määrättyjä maksuja, kalastussopimuksen soveltaminen voidaan keskeyttää.

5 artikla

Kumotaan Euroopan yhteisön ja Mauritiuksen hallituksen välillä Mauritiuksen vesialueilla harjoitettavasta kalastuksesta tehdyn sopimuksen liite ja korvataan se tämän pöytäkirjan liitteellä.

6 artikla

Tämä pöytäkirja tulee liitteineen voimaan päivänä, jona se allekirjoitetaan.

Sitä sovelletaan 3 päivästä joulukuuta 1999.

Tehty ...

Mauritiuksen hallituksen puolesta

Euroopan unionin neuvoston puolesta

LIITE

YHTEISÖN ALUSTEN KALASTUSTA MAURITIUKSEN VESILLÄ KOSKEVAT EDELLYTYKSET

1. LISENSSIHAKEMUKSIA JA LISENSSIN MYÖNTÄMISTÄ KOSKEVAT MUODOLLISUUDET

Yhteisön alusten kalastuksen Mauritiuksen vesillä mahdollistavien lisenssien hakemiseen ja myöntämiseen sovelletaan seuraavaa menettelyä:

a) Euroopan yhteisöjen komissio esittää Mauritiuksessa olevan edustajansa välityksellä Mauritiuksen viranomaisille varustamon tekemän hakemuksen kunkin aluksen osalta, jolla halutaan harjoittaa kalastustoimintaa tämän sopimuksen mukaisesti, vähintään kaksikymmentä päivää ennen voimassaolokauden toivottua alkamispäivää. Hakemus on tehtävä Mauritiuksen tätä tarkoitusta varten laatimaa lomaketta käyttäen, jonka malli on lisäyksessä 1.

b) Kukin lisenssi myönnetään varustamolle nimettyä alusta varten. Euroopan yhteisöjen komission pyynnöstä voidaan jollekin alukselle myönnetty lisenssi korvata, ja ylivoimaisen esteen sattuessa korvataan, toiselle yhteisön alukselle myönnetyllä lisenssillä.

c) Mauritiuksen viranomaiset toimittavat lisenssit Euroopan yhteisöjen komission Mauritiuksessa olevalle edustajalle.

d) Lisenssi on aina säilytettävä aluksella. Saatuaan Euroopan yhteisöjen komissiolta ilmoituksen ennakkomaksun suorittamisesta Mauritiuksen viranomaiset kuitenkin merkitsevät kyseisen aluksen kalastukseen oikeutetuista aluksista tehtävään luetteloon, joka on tarkoitettu Mauritiuksen kalastuksen valvontaviranomaisille. Ennen lisenssin saapumista siitä voidaan saada telefaksin välityksellä kopio, joka on säilytettävä aluksella ja jonka nojalla alus saa kalastaa lisenssin alkuperäiskappaleen saapumiseen asti.

e) Mauritiuksen viranomaisten on ennen pöytäkirjan voimaantuloa ilmoitettava lisenssien maksamista koskevat järjestelyt, erityisesti tiedot pankkitilistä ja käytettävästä valuutasta.

2. LISENSSIEN VOIMASSAOLO JA MAKSUT

1) Ennakkomaksut

Nuottaa käyttävien tonnikala-alusten ja pintasiima-alusten lisenssit ovat voimassa yhden vuoden ajan. Ne voidaan uusia.

Lisenssimaksu on 25 euroa Mauritiuksen vesillä pyydetyn saaliin tonnia kohden.

Nuottaa käyttävien tonnikala-alusten lisenssit myönnetään sen jälkeen, kun kustakin nuottaa käyttävästä tonnikala-aluksesta on vuosittain maksettu ennakkoon 1750 euroa; summa vastaa 70 tonnin vuotuisesta Mauritiuksen vesiltä pyydetystä saaliista maksettavaa maksua.

Pintasiima-alusten lisenssit myönnetään sen jälkeen, kun Mauritiukselle on vuosittain maksettu ennakkoon 1375 euroa yli 150 bruttorekisteritonnin pintasiima-aluksista ja 1000 euroa enintään 150 bruttorekisteritonnin pintasiima-aluksista. Nämä summat vastaavat 55 tonnin ja 40 tonnin vuotuisesta Mauritiuksen vesillä pyydetystä saaliista maksettavia maksuja.

Siimalla pyytävien alusten lisenssit ovat voimassa kolme, kuusi tai kaksitoista kuukautta. Maksut vahvistetaan suhteessa bruttorekisteritonnien määrään siten, että ne ovat 80 euroa bruttorekisteritonnia kohden vuodessa suhteessa käytettyyn aikaan.

2) Lopullinen tilitys

Nuottaa käyttävien tonnikala-alusten ja pintasiima-alusten osalta Euroopan yhteisöjen komissio tekee lopullisen tilityksen kalastusvuoden maksuista kunkin kalenterivuoden lopussa varustamojen jättämien saalisilmoitusten perusteella, jotka on vahvistettu jonkin pyyntitilastoja varmentavan tieteellisen laitoksen, kuten ORSTOM:n (Office de recherche scientifique et technique d'outre-mer), IEO:n (Espanjan merentutkimuslaitos), IPIMAR:n (Instituto Nacional das Pescas e do Mar) tai minkä tahansa Intian valtamerellä toimivan kansainvälisen kalastusorganisaation, jonka Mauritiuksen viranomaiset ovat nimenneet, toimesta. Tilitys toimitetaan samanaikaisesti Mauritiuksen viranomaisille ja varustamoille. Varustamojen on täytettävä taloudelliset velvoitteensa 30 päivän kuluessa tilityksen saamisesta. Jos tosiasiallisista kalastustoimista veloitettava määrä on pienempi kuin ennakkomaksu, varustamolle ei makseta takaisin ylimääräistä osuutta.

3. SAALISILMOITUKSET

Alusten, joilla on lupa kalastaa Mauritiuksen vesillä sopimuksen mukaisesti, on toimitettava saalisilmoitukset Mauritiuksen viranomaisille sekä jäljennös ilmoituksesta Euroopan komission Mauritiuksen lähetystölle seuraavaa menettelyä noudattaen:

Nuottaa käyttävien tonnikala-alusten on täytettävä lisäyksessä 2 olevan mallin mukainen kalastuslomake. Pintasiima-alusten on täytettävä lisäyksessä 3 olevan mallin mukainen kalastuslomake. Siimalla pyytävien alusten on täytettävä lisäyksessä 4 olevan mallin mukainen kalastuslomake.

Lomakkeet on täytettävä selkeästi, ja niiden on oltava aluksen päällikön allekirjoittamia. Lisenssin saaneiden alusten on täytettävä lomakkeet myös siinä tapauksessa, että ne eivät ole kalastaneet.

Lomakkeet on toimitettava Mauritiuksen viranomaisille 45 päivän kuluessa kunkin kalastusvuoden päättymisestä.

4. TARKKAILIJAT

Kaikkien yli 50 bruttorekisteritonnin alusten on Mauritiuksen viranomaisten pyynnöstä otettava alukselle näiden viranomaisten nimeämä tarkkailija Mauritiuksen vesillä saatujen saaliiden tarkastamiseksi. Tarkkailijoita varten on tehtävä kaikki mahdolliset järjestelyt, jotta he voivat täyttää tehtävänsä, pääsy tiloihin ja mahdollisuus tutustua asiakirjoihin mukaan luettuina. Tarkkailija ei saa olla paikalla kauempaa kuin hänen tehtäviensä täyttäminen vaatii. Tarkkailijoille on järjestettävä asianmukainen ruokailu ja majoitus heidän aluksella oleskelunsa aikana. Jos alus poistuu Mauritiuksen vesiltä Mauritiuksen nimeämä tarkkailija mukanaan, on toteutettava kaikki asianmukaiset toimet sen varmistamiseksi, että tarkkailija voi palata mahdollisimman nopeasti Mauritiukseen varustamon kustannuksella.

5. RADIOYHTEYDET

Yli 50 bruttorekisteritonnin alusten on ilmoitettava Mauritiuksen vesille tullessaan ja niiltä poistuessaan sekä kolmen päivän välein Mauritiuksen vesillä kalastaessaan sijaintinsa ja aluksella pidettyjen saaliiden määrä radiolla (radioaseman nimi, radiokutsutunnus ja -taajuus ilmoitetaan lisenssissä), telefaksilla (230-208-1929) tai sähköpostilla (fish@intnet.mu).

6. KALASTUSVYÖHYKKEET

Nuottaa käyttävät tonnikala-alukset ja pintasiima-alukset voivat kalastaa Mauritiuksen vesillä, jotka sijaitsevat 12 merimailia perusviivoista ulottuvien vesien ulkopuolella.

Siimalla pyytävät alukset saavat kalastaa ainoastaan perinteisillä pyyntipaikoillaan eli Soudanin matalikolla ja Itä-Soudanin matalikolla.

7. TARJONTA TONNIKALASÄILYKETEOLLISUUDELLE

Tonnikalaa pyytävien yhteisön alusten on pyrittävä myymään osa saalistaan Mauritiuksen tonnikalasäilyketeollisuudelle hinnalla, jonka yhteisön varustamot ja Mauritiuksen tonnikalasäilyketeollisuus ovat yhteisesti vahvistaneet.

8. MENETTELY ALUKSEN PYSÄYTTÄMISEN YHTEYDESSÄ

1) Tietojen toimittaminen

Kalastuksesta vastaava Mauritiuksen viranomainen ilmoittaa 48 tunnin kuluessa lähetystölle ja lippujäsenvaltiolle jokaisesta kalastussopimuksen mukaisesti kalastavien yhteisön kalastusalusten pysäyttämisestä Mauritiuksen kalastusvyöhykkeellä sekä toimittaa lyhyen selvityksen pysäyttämiseen johtaneista olosuhteista ja syistä. Lähetystölle ja lippujäsenvaltiolle on myös tiedotettava aloitetuista menettelyistä ja toteutetuista seuraamuksista.

2) Pysäyttämisen selvittäminen

Kalastusta koskevan lainsäädännön mukaisesti rikkomiset on mahdollista selvittää:

a) joko sovittelumenettelyllä, jolloin sakon suuruus määrätään Mauritiuksen lainsäädännössä säädetyn vähimmäis- ja enimmäismäärän rajoissa;

b) tai oikeuskäsittelyllä Mauritiuksen lainsäädännön mukaisesti siinä tapauksessa, että asiaa ei ole pystytty ratkaisemaan sovittelumenettelyn avulla.

3) Alus päästetään lähtemään ja se saa miehistöineen poistua satamasta, kun:

a) sovittelumenettelyssä määrätyn velvoitteen täyttäminen on näytetty toteen esittämällä kuitti tilityksestä; tai

b) on esitetty todistus pankkitakauksen antamisesta oikeuskäsittelyn päättymiseen asti.

Lisäys 1

ULKOMAISTA KALASTUSALUSTA KOSKEVA LISENSSIHAKEMUS

>PIC FILE= "L_2000180FI.003402.EPS">

Lisäys 2

TONNIKALA-ALUKSEN KALASTUSPÄIVÄKIRJA

>PIC FILE= "L_2000180FI.003502.EPS">

Lisäys 3

PINTASIIMA-ALUSTEN SAALISILMOITUS

>PIC FILE= "L_2000180FI.003602.EPS">

>PIC FILE= "L_2000180FI.003701.EPS">

Lisäys 4

SIIMALLA PYYTÄVÄT ALUKSET

>PIC FILE= "L_2000180FI.003802.EPS">